text: Danske Kunsthåndværkere
  
  publiceret: 2014-12-16 13:20:36+01:00
  Danske Kunsthåndværkere, DK, organisation for professionelle, skabende kunsthåndværkere og designere, stiftet i 1976 som Danske Kunsthåndværkeres Landssammenslutning (DKL). Organisationen fik navnet Danske Kunsthåndværkere i 1996 og fusionerede i 1999 med Kunsthåndværkerrådet.
  Organisationen arbejder for en kunstnerisk og håndværksmæssig udvikling af dansk kunsthåndværk samt for at udbrede kendskabet hertil gennem udstillinger, rådgivning og samarbejde med bl.a. kunsthåndværkets skoler og institutioner. Informationscenter og sekretariat samt udstillingsrummet Officinet findes i København.
  Danske Kunsthåndværkere arrangerer bl.a. et årligt kunsthåndværkermarked på Frue Plads i København og Biennalen, der er en censureret udstilling for kunsthåndværk og design. Den udgav tidligere tidsskriftet Kunstuff/Dansk Kunsthåndværk og Design og uddelte årligt Kunsthåndværkerrådets Årspris.
  Danske Kunsthåndværkere har ca. 500 medlemmer, der har ret til at bruge forkortelsen MDK (Medlem af Danske Kunsthåndværkere).